[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.5.2007

COM(2007) 296 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 234/2004 σχετικά με ορισμένα περιοριστικά μέτρα κατά της Λιβερίας και την κατάργηση του κανονισμού (ΕΚ) αριθ. 1030/2003

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός (ΕΚ) αριθ. 234/2004 του Συμβουλίου σχετικά με τη Λιβερία, όπως τροποποιήθηκε, εφαρμόζει απαγόρευση της παροχής ορισμένων υπηρεσιών που συνδέονται με όπλα και στρατιωτικό εξοπλισμό και απαγόρευση της εισαγωγής ακατέργαστων διαμαντιών, σύμφωνα με την κοινή θέση 2007/193/ΚΕΠΠΑ, με το ψήφισμα 1521(2003) του Συμβουλίου Ασφαλείας του Ο.Η.Ε. και με άλλα σχετικά ψηφίσματα του Συμβουλίου Ασφαλείας του Ο.Η.Ε.

2. Με τo ψήφισμα 1753(2007) της 27ης Απριλίου 2007, το Συμβούλιο Ασφαλείας του Ο.Η.Ε. αποφάσισε, μεταξύ άλλων, την περάτωση των μέτρων σχετικά με τα διαμάντια.

3. Εν συνεχεία, η Λιβερία έγινε δεκτή από την 4η Μαΐου 2007 στο σύστημα πιστοποίησης της διαδικασίας Κίμπερλυ. Ως εκ τούτου, η Λιβερία θα περιληφθεί μέσω κανονισμού της Επιτροπής στους συμμετέχοντες στο παράρτημα ΙΙ του κανονισμού (ΕΚ) αριθ. 2368/2002 του Συμβουλίου για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών.

4. Λαμβάνοντας υπόψη το στοιχείο αυτό, η Επιτροπή προτείνει την κατάργηση των διατάξεων του κανονισμού (ΕΚ) αριθ. 234/2004 για την επιβολή απαγόρευσης στην εισαγωγή ακατέργαστων διαμαντιών από τη Λιβερία και την κήρυξη ως παράνομης της καταστρατήγησης της εν λόγω απαγόρευσης.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 234/2004 σχετικά με ορισμένα περιοριστικά μέτρα κατά της Λιβερίας και την κατάργηση του κανονισμού (ΕΚ) αριθ. 1030/2003

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,

την κοινή θέση του Συμβουλίου 2007/.../ΚΕΠΠΑ για την τροποποίηση της κοινής θέσης 2007/193/ΚΕΠΠΑ σχετικά με περιοριστικά μέτρα κατά της Λιβερίας[1],

την πρόταση της Επιτροπής,

Εκτιμώντας τα ακόλουθα:

(1) Η κοινή θέση 2004/137/ΚΕΠΠΑ, της 13ης Φεβρουαρίου 2004, σχετικά με περιοριστικά μέτρα κατά της Λιβερίας προβλέπει την εφαρμογή των μέτρων που ορίζονται στο ψήφισμα 1521(2003) του Συμβουλίου Ασφαλείας των Ηνωμένων Εθνών σχετικά με τη Λιβερία, συμπεριλαμβανομένης, μεταξύ άλλων, της απαγόρευσης της εισαγωγής ακατέργαστων διαμαντιών από τη Λιβερία. Η απαγόρευση αυτή ανανεώθηκε για τελευταία φορά με την κοινή θέση 2007/193/ΚΕΠΠΑ[2] για περίοδο έξι μηνών. Στις 27 Απριλίου 2007 το Συμβούλιο ασφαλείας των Ηνωμένων Εθνών εξέδωσε το ψήφισμα 1753(2007). Αποφάσισε, μεταξύ άλλων, την περάτωση των μέτρων σχετικά με τα διαμάντια. Εν συνεχεία, η Λιβερία έγινε δεκτή από την 4η Μαΐου 2007 στο σύστημα πιστοποίησης της διαδικασίας Κίμπερλυ. Ως εκ τούτου, η Λιβερία πρέπει να περιληφθεί στους συμμετέχοντες στο παράρτημα ΙΙ του κανονισμού (ΕΚ) αριθ. 2368/2002 του Συμβουλίου για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών.

(2) Ο κανονισμός (ΕΚ) αριθ. 234/2004 του Συμβουλίου[3] απαγορεύει, μεταξύ άλλων, την εισαγωγή ακατέργαστων διαμαντιών από τη Λιβερία.

(3) Το άρθρο 6 παράγραφος 1 του κανονισμού (EΚ) αριθ. 234/2004, με το οποίο απαγορεύεται η εισαγωγή στην Κοινότητα ακατέργαστων διαμαντιών από τη Λιβερία, και το άρθρο 6 παράγραφος 3, με το οποίο κηρύσσεται παράνομη η καταστρατήγηση της εν λόγω απαγόρευσης, πρέπει επομένως να καταργηθούν με αναδρομική ισχύ από την 27η Απριλίου 2007.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Διαγράφονται οι παράγραφοι 1 και 3 του άρθρου 6 του κανονισμού (ΕΚ) αριθ. 234/2004.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 27η Απριλίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[1] ΕΕ L [ ] της [ .2007], σ.[ ].

[2] ΕΕ L 41 της 13.2.2007, σ. 17.

[3] ΕΕ L 40 της 12.2.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 του Συμβουλίου (ΕΕ L 363, της 20.12.2006, σ. 1).